'Maak my Famous': 'Ek was bang, ek het gehuil' | Netwerk24
'Maak my Famous': 'Ek was bang, ek het gehuil'
Deur Meghan Lawrence 12 Julie 2019 08:08
Cheswyn Ruiters (23), 'n sanger van Worcester in die Wes-Kaap, is Donderdagaand as die eerste wenner van Maak My Famous aangewys.
Die talentkompetisie is op kykNET uitgesaai en kykers kon vir hul gunstelingdeelnemer stem.
Ruiters het nadat hy as die wenner aangekondig is, gesê dit voel nog baie onwerklik dat hy gewen het.
"Ek was bang, ek het gehuil, maar dit was die moeite werd," het Ruiters oor die laaste oomblik gesê voordat Emo Adams, die program se aanbieder, aangekondig het dat hy die wenner is.
Cheswyn Ruiters (23) van Worcester. Foto: Verskaf
Ruiters sê hy wil eerste vir die Here dankie sê dat hy gewen het.
"Baie, baie dankie dat julle (ondersteuners) glo in my en dat julle glo in my droom. En dat julle my ondersteun."
Hy het ook almal bedank wat vir hom gestem het.
Ruiters se pryse sluit in 'n jaarkontrak met All Star Management, 'n toer saam met Adams en 'n bemarkingskontrak van 'n jaar deur Ian Bredenkamp-media.
Hy het ook klere en bykomstighede ter waarde van R50 000 van die Foschini-groep ontvang, 'n motor ter waarde van R380 000 van Toyota en R100 000 kontant.